Εκθεση

σχετική με τις οικονομικές καταστάσεις του Ευρωπαϊκού Κέντρου Παρακολούθησης Ναρκωτικών και Τοξικομανίας για το οικονομικό έτος 2002, συνοδευόμενη από τις απαντήσεις του Κέντρου

(2003/C 319/10)

ΠΙΝΑΚΑΣ ΠΕΡΙΕΧΟΜΕΝΩΝ

>ΘΕΣΗ ΠΙΝΑΚΑ>

ΓΝΩΜΗ ΤΟΥ ΣΥΝΕΔΡΙΟΥ

1. Η παρούσα έκθεση απευθύνεται στο Ευρωπαϊκό Δικαστήριο και το Συμβούλιο δυνάμει του άρθρου 185 παράγραφος 2 του κανονισμού (ΕΚ, Ευρατόμ) αριθ. 1650/2002 του Συμβουλίου.(1)

2. Το Συνέδριο εξέτασε τις οικονομικές καταστάσεις του Κέντρου για το οικονομικό έτος που έκλεισε στις 31 Δεκεμβρίου 2002. Σύμφωνα με το άρθρο 11 παράγραφος 8 του κανονισμού (ΕOΚ) αριθ. 302/93 του Συμβουλίου(2), ο προϋπολογισμός εκτελέστηκε υπό την ευθύνη του διευθυντή. Στο πλαίσιο αυτής της αρμοδιότητας εμπίπτει η κατάρτιση και η υποβολή των οικονομικών καταστάσεων(3), σύμφωνα με τις εσωτερικές δημοσιονομικές διατάξεις που εκδόθηκαν κατ' εφαρμογή του άρθρου 11 παράγραφος 12 του κανονισμού (ΕOΚ) αριθ. 302/93, όπως τροποποιήθηκε από το πρώτο άρθρο του κανονισμού (ΕΚ) αριθ. 3294/94 του Συμβουλίου(4). Το Ελεγκτικό Συνέδριο υποχρεούται να προβαίνει στην εξέταση αυτών των λογαριασμών δυνάμει του άρθρου 248 της συνθήκης για την ίδρυση της Ευρωπαϊκής Κοινότητας.

3. Το Συνέδριο διενήργησε τον έλεγχό του σύμφωνα με τις μεθόδους και τα πρότυπα ελέγχου που εφαρμόζει. Αυτά αποτελούν προσαρμογή των γενικώς παραδεκτών διεθνών ελεγκτικών προτύπων, έτσι ώστε να αντικατοπτρίζουν τον ειδικό χαρακτήρα του κοινοτικού πλαισίου. Το Συνέδριο εξέτασε τα λογιστικά έγγραφα και εφάρμοσε τις ελεγκτικές διαδικασίες που κρίθηκαν αναγκαίες στο πλαίσιο αυτό. Με τον έλεγχο αυτό, το Συνέδριο συγκέντρωσε επαρκή στοιχεία, προκειμένου να τεκμηριώσει τη γνώμη που διατυπώνεται κατωτέρω.

4. Η εξέταση αυτή έδωσε στο Συνέδριο τη δυνατότητα να αποκομίσει την εύλογη βεβαιότητα ότι οι ετήσιοι λογαριασμοί για το οικονομικό έτος που έκλεισε στις 31 Δεκεμβρίου 2002 είναι αξιόπιστοι και ότι οι υποκείμενες πράξεις είναι, στο σύνολό τους, νόμιμες και κανονικές.

5. Το Συνέδριο, χωρίς να θέτει υπό αμφισβήτηση τη γνώμη που διατυπώθηκε ανωτέρω, επιθυμεί εντούτοις να επιστήσει την προσοχή της αρμόδιας για τη χορήγηση απαλλαγής αρχής στις καταστάσεις που περιγράφονται στα σημεία 8, 9, 12 και ιδίως στο σημείο 13.

ΠΑΡΑΤΗΡΗΣΕΙΣ

Εισαγωγή

6. Το Ευρωπαϊκό Κέντρο Παρακολούθησης Ναρκωτικών και Τοξικομανίας δημιουργήθηκε με τον κανονισμό (ΕΟΚ) αριθ. 302/93 του Συμβουλίου, της 8ης Φεβρουαρίου 1993. Η κύρια αποστολή του Κέντρου συνίσταται στη συγκέντρωση και στη διάδοση "αντικειμενικών, αξιόπιστων και συγκρίσιμων πληροφοριών" για το φαινόμενο των ναρκωτικών και της τοξικομανίας στην Ευρώπη. Για το σκοπό αυτό, δημιούργησε ένα δίκτυο εθνικών κέντρων. Εξάλλου, συνεργάζεται με διάφορους διεθνείς οργανισμούς που δραστηριοποιούνται στον ίδιο τομέα.

Εκτέλεση του προϋπολογισμού

7. Η εκτέλεση των πιστώσεων του οικονομικού έτους 2002 και των πιστώσεων που μεταφέρθηκαν από το προηγούμενο οικονομικό έτος παρουσιάζεται στον πίνακα 1(5).

8. Το Κέντρο δεν έλαβε υπόψη τις διατάξεις του δημοσιονομικού κανονισμού που εφαρμόζονται στις μεταφορές πιστώσεων(6). Προτάσεις ανάληψης υποχρεώσεων, που εκδόθηκαν το Δεκέμβριο του 2001 και αφορούσαν ποσό ύψους 308300 ευρώ, δεν αιτιολογήθηκαν παρά μόνο κατά τη διάρκεια του επόμενου έτους.

9. Όσον αφορά τις μη αυτόματες μεταφορές ύψους 212400 ευρώ, η απόφαση που έλαβε το διοικητικό συμβούλιο στο τέλος του οικονομικού έτους είναι αντικανονική(7). Οι μεταφορές αυτές είχαν ως στόχο τις πιστώσεις που δεν είχαν αναληφθεί από τους τίτλους Ι και ΙΙ, οι οποίες μεταφέρθηκαν αδικαιολόγητα στον τίτλο ΙΙΙ, προκειμένου να μεταφερθούν στο επόμενο οικονομικό έτος(8).

Οικονομικές καταστάσεις

10. Ο λογαριασμός διαχείρισης και ο ισολογισμός που δημοσιεύθηκαν από το Κέντρο για το οικονομικό έτος 2002 παρουσιάζονται συνοπτικά στους πίνακες 2 και 3.

11. Θα πρέπει να γίνεται αυστηρότερη τήρηση της απογραφής. Κατά τη διάρκεια των τελευταίων ετών δεν πραγματοποιήθηκε καμία φυσική απογραφή. Τα αγαθά που εμφαίνονται στους πίνακες απογραφής, οι οποίοι εξάλλου δεν είναι πλήρεις, δεν αναγνωρίζονται ούτε εντοπίζονται. Εξάλλου, δεν πραγματοποιήθηκε καμία κατάταξη σε χαμηλότερη κλίμακα των αγαθών που είχαν απαξιωθεί.

Νομιμότητα και κανονικότητα των υποκειμένων πράξεων

12. Μετά την απόφαση της 18ης Απριλίου 2002, ο διευθυντής μεταβίβασε σε τρεις διατάκτες αρμόδιους για το πρόγραμμα Phare την εξουσία υπογραφής των επιταγών και τραπεζικών μεταβιβάσεων. Μια τέτοια πράξη, με την οποία μεταβιβάζονται στο διατάκτη εξουσίες υπολόγου, δεν είναι σύμφωνη με την αρχή διάκρισης των καθηκόντων(9).

Διαχείριση του προσωπικού

13. Το Συνέδριο είχε ήδη την ευκαιρία να επισύρει την προσοχή του Κέντρου στην ανάγκη να καταστήσει το σύστημα διαχείρισης του προσωπικού του αυστηρότερο(10). Οι έλεγχοι που διενεργήθηκαν το 2002 κατέδειξαν ότι εξακολουθούν να υπάρχουν ανωμαλίες, όπως το θέμα των φακέλων από τους οποίους λείπουν σημαντικά στοιχεία, γεγονός που δεν καθιστά δυνατή την εκτίμηση του βασίμου των οικονομικών δικαιωμάτων που παρέχονται στους οικείους υπαλλήλους. Η ίδια διαπίστωση επιβάλλεται σχετικά με τις διαδικασίες επιλογής: μεταξύ άλλων, ασαφείς προκηρύξεις, ελλιπή πρακτικά των επιτροπών επιλογής, έλλειψη προκαθορισμού των κριτηρίων αξιολόγησης των υποψηφίων. Κατ' αυτό τον τρόπο, τόσο η διοργάνωση όσο και η διεξαγωγή εσωτερικού διαγωνισμού, προκειμένου να αποκτήσουν το καθεστώς μονίμου υπαλλήλου διάφοροι υπάλληλοι του Κέντρου, ήταν κατάστικτες από διάφορες ανωμαλίες, οι οποίες αφορούσαν, ιδίως, την αποδοχή ορισμένων υποψηφίων ή ακόμα τη σύνθεση της εξεταστικής επιτροπής. Η σοβαρότητα των ανωμαλιών που διαπιστώθηκαν οδήγησε την Επιτροπή να προβάλει αντιρρήσεις στο Κέντρο σχετικά με τις διάφορες πλευρές των εφαρμοζόμενων διαδικασιών.

Η παρούσα έκθεση εγκρίθηκε από το Ελεγκτικό Συνέδριο στο Λουξεμβούργο κατά τη συνεδρίασή του της 23ης Οκτωβρίου 2003.

Για το Ελεγκτικό Συνέδριο

Juan Manuel Fabra Vallés

Πρόεδρος

(1) ΕΕ L 248 της 16.9.2002, σ. 1.

(2) ΕΕ L 36 της 12.2.1993, σ. 1.

(3) Κατ' εφαρμογή του άρθρου 82 του κανονισμού (ΕΚ) αριθ. 2343/2002 της Επιτροπής, οι οριστικοί λογαριασμοί του συνόλου των εσόδων και των δαπανών του Κέντρου για το οικονομικό έτος 2002 καταρτίστηκαν στις 15 Σεπεμβρίου 2003 και διαβιβάστηκαν στο Ελεγκτικό Συνέδριο, στο οποίο περιήλθαν στις 19 Σεπτεμβρίου 2003. Αυτές οι οικονομικές καταστάσεις παρουσιάζονται συνοπτικά στους πίνακες που είναι προσαρτημένοι στην παρούσα έκθεση.

(4) ΕΕ L 341 της 30.12.1994, σ. 7.

(5) Αυτά τα αριθμητικά στοιχεία είναι στρογγυλοποιημένα, γεγονός που μπορεί να προκαλέσει ελάχιστες διαφορές στο επίπεδο των συνόλων.

(6) Άρθρο 6 παράγραφος 1 στοιχείο α) του δημοσιονομικού κανονισμού του Κέντρου.

(7) Άρθρο 6 παράγραφος 2 του δημοσιονομικού κανονισμού του Κέντρου.

(8) Ο δημοσιονομικός κανονισμός του Κέντρου (άρθρο 21) δεν επιτρέπει την πραγματοποίηση μεταφορών παρά μόνο από κεφάλαιο σε κεφάλαιο.

(9) Άρθρο 16 του δημοσιονομικού κανονισμού του Κέντρου.

(10) Βλέπε σημεία 16 έως 34 της ετήσιας έκθεσης για το οικονομικό έτος 2000 (ΕΕ C 372 της 28.12.2001, σ. 64).

Πίνακας 1

Ευρωπαϊκό Κέντρο Παρακολούθησης Ναρκωτικών και Τοξικομανίας - Εκτέλεση του προϋπολογισμού για το οικονομικό έτος 2002Σημείωση:

Τα σύνολα ενδέχεται να εμφανίζουν αποκλίσεις οφειλόμενες στις στρογγυλοποιήσεις.

Πηγή:

Στοιχεία του Κέντρου - Στους παρόντες πίνακες συγκεφαλαιώνονται τα στοιχεία που παρουσίασε το Κέντρο στις οικονομικές καταστάσεις του.

>ΘΕΣΗ ΠΙΝΑΚΑ>

>ΘΕΣΗ ΠΙΝΑΚΑ>

Πίνακας 2

Ευρωπαϊκό Κέντρο Παρακολούθησης Ναρκωτικών και Τοξικομανίας - Λογαριασμός διαχείρισης των οικονομικών ετών 2002 και 2001((Το Κέντρο περιέλαβε στους λογαριασμούς του, στα έσοδα και τις δαπάνες, τη χρησιμοποίηση των διατεθέντων εσόδων που δεν είχαν χρησιμοποιηθεί το 2001.))

>ΘΕΣΗ ΠΙΝΑΚΑ>

Σημείωση:

Τα σύνολα ενδέχεται να εμφανίζουν αποκλίσεις οφειλόμενες στις στρογγυλοποιήσεις.

Πηγή:

Στοιχεία του Κέντρου.

Πίνακας 3

Ευρωπαϊκό Κέντρο Παρακολούθησης Ναρκωτικών και Τοξικομανίας - Ισολογισμός στις 31 Δεκεμβρίου 2002 και στις 31 Δεκεμβρίου 2001Σημείωση:

Τα σύνολα ενδέχεται να εμφανίζουν αποκλίσεις οφειλόμενες στις στρογγυλοποιήσεις.

Πηγή:

Στοιχεία του Κέντρου - Στους παρόντες πίνακες συγκεφαλαιώνονται τα στοιχεία που παρουσίασε το Κέντρο στις οικονομικές καταστάσεις του.

>ΘΕΣΗ ΠΙΝΑΚΑ>

>ΘΕΣΗ ΠΙΝΑΚΑ>

Απαντησεις του κεντρου

8. Το Κέντρο αναγνωρίζει την ανάγκη ελαχιστοποίησης των αυτόματων μεταφορών, με στόχο την αυστηρότερη τήρηση της αρχής του ενιαυσίου. Χάρη στις προσπάθειες που καταβλήθηκαν σχετικά, το ΕΚΠΝΤ μπόρεσε να μειώσει στο τέλος του 2002 τις αυτόματες μεταφορές σε σχέση με το προηγούμενο οικονομικό έτος.

9. Η απόφαση που έλαβε το διοικητικό συμβούλιο είχε ως στόχο να ικανοποιήσει την ανάγκη -η οποία εμφανίστηκε στο τέλος του οικονομικού έτους- διασφάλισης της χρηματοδότησης μιας προσωρινής λύσης στο κτηριακό ζήτημα, εν αναμονή της έγκρισης της οριστικής λύσης.

11. Έχουν ήδη καταβληθεί σημαντικές προσπάθειες ούτως ώστε να βελτιωθεί το σύστημα απογραφής. Από το 2003 το σύστημα ELS (εξοπλισμός - διοικητική μέριμνα - υποστήριξη) έχει προσαρμοστεί ώστε να προκύψει συμφωνία με την αξία των ακινητοποιήσεων, έτσι όπως αναφέρεται στο ενεργητικό του ισολογισμού του Κέντρου. Στο μέλλον, θα συνεχιστούν οι προσπάθειες αυτές με στόχο την τελειοποίηση του συστήματος. Στο τέλος του 2003 θα πραγματοποιηθεί φυσική απογραφή.

Στις 12 Μαΐου 2003 το Κέντρο αποφάσισε να κατατάξει σε χαμηλότερη κλίμακα τα προϊόντα πληροφορικής που είχαν απαξιωθεί, για συνολική αξία (αξία απόκτησης) ύψους 226959 ευρώ.

12. Το εν λόγω σύστημα εγκρίθηκε κατ' εξαίρεση για το συγκεκριμένο σχέδιο. Ελήφθησαν μέτρα προκειμένου να διορθωθεί η κατάσταση.

13. Τα συγκεκριμένα προβλήματα που επισημαίνει το Ελεγκτικό Συνέδριο θα εξεταστούν λεπτομερώς από το Κέντρο και, κάθε φορά που θα χρειαστεί, θα λαμβάνονται τα κατάλληλα μέτρα προκειμένου να διασφαλιστεί η πληρότητα των φακέλων. Ως προς την πρόσληψη εκτάκτων υπαλλήλων, οι διαδικασίες επιλογής του Κέντρου είναι σύμφωνες με τις διατάξεις του παραρτήματος ΙΙΙ του κανονισμού υπηρεσιακής κατάστασης ("διαδικασία διαγωνισμών"). Σε ό,τι αφορά τους διαγωνισμούς μονιμοποίησης των υπαλλήλων, δεδομένου του πολύπλοκου χαρακτήρα των διαδικασιών που εφαρμόζονται στους εν λόγω διαγωνισμούς και της έλλειψης επαρκούς προσωπικού στους σχετικούς τομείς σε έναν οργανισμό του μεγέθους του Κέντρου, παρουσιάστηκαν ανωμαλίες παρά τις προφυλάξεις που ελήφθησαν, κυρίως χάρη στη συμμετοχή εκπροσώπων της Επιτροπής στον καθορισμό και την υλοποίηση της διαδικασίας. Το Κέντρο τονίζει ότι τελικά, έπειτα από τους ενδελεχείς ελέγχους που πραγματοποιήθηκαν εντωμεταξύ, κυρίως από τις ειδικές υπηρεσίες της Επιτροπής, οι ανωμαλίες που διαπιστώθηκαν δεν θεωρήθηκαν ικανές να αμφισβητήσουν την κανονικότητα της διαδικασίας και των αποτελεσμάτων της. Το Κέντρο θα συνεχίσει τις προσπάθειές του με στόχο να καταστούν ακόμη πιο αυστηρές οι διαδικασίες που εφαρμόζει για τις προσλήψεις, προστρέχοντας με όσο το δυνατό πιο συστηματικό τρόπο στις υπηρεσίες της EPSO.